Lesersbrief: Eskom kan nie gered word nieMaarten Kruger skryf: Eskom se streekskantoor in Braamfontein, Johannesburg tydens beurtkrag (Foto: AFP) Baie word die laaste tyd gesê oor wie Eskom moet red en hoe dit gedoen moet word. Niemand is egter bereid om die werklikheid in die gesig te staar nie. Die werklikheid is dat almal in die land moet besef dat as hulle nie self begin om na hulle kragbehoeftes te kyk nie, gaan hulle binnekort sonder krag sit. Eskom kan nie gered word nie! Die probleem het begin voor die 1994-verkiesing. Die ANC het die massas belowe hulle gaan krag, water en behuising verniet kry. Hoe gaan of kan die ANC nou teruggaan op sy woord? Doen hy dit dan gaan die EFF net aangaan met dié belofte wat almal weet, nie haalbaar is nie. Hoe kan Eskom, of enige ander maatskappy, hoop om nie onder te gaan nie as jy miljarde geskuld word deur munisipaliteite wat basies gedwing word deur ANC-beleid om krag verniet weg te gee aan die armes. Jy kan as jy met die N12 Johannesburg toe ry sien hoeveel onwettige aansluitings oor die snelweg is. En dit is maar net ŉ druppel in die emmer. Daar word niks aan die mense gedoen wat die wet oortree nie. Maar ons wil ŉ ramptoestand instel. Hoe kan ŉ mens nog enigsins glo dat die ANC ernstig is om die probleem aan te spreek? Solank die regering nie bereid is om op te tree teen die mense nie, is daar geen manier wat Eskom gered kan word nie. Die ironie is dat die probleem nou al vir lank aan die kom is en dat die opposisiepartye niks daaraan gedoen het nie, maar nou wil hulle ŉ groot lawaai maak. Die volgende probleem wat ook al ŉ hele ruk aan die kom is, is die waterprobleem. Weereens doen die ANC, of enige van die opposisiepartye, nou niks daaraan nie. ŉ Mens kan nog sonder krag leef, maar as die water opraak gaan dit te laat wees vir enige van die partye om die situasie te gebruik om stemme te wen.